A Bizottság 586/2001/EK rendelete
(2001. március 26.)
a főbb ipari csoportok (MIGS) meghatározása vonatkozásában a rövid távú statisztikákról szóló 1165/98/EK tanácsi rendelet végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rövid távú statisztikákról szóló, 1998. május 19-i, 1165/98/EK tanácsi rendeletre [1] és különösen annak 3. cikkére és 17. cikke c) pontjára,
mivel:
(1) Az 1165/98/EK rendelet közös keretet határozott meg a gazdasági ciklusra vonatkozó közösségi rövid távú statisztikák készítéséhez.
(2) Az 1165/98/EK rendelet 3. cikkével és 17. cikkének c) pontjával összhangban végrehajtási intézkedések szükségesek a főbb ipari csoportok (MIGS) meghatározása tekintetében.
(3) A főbb ipari csoportok (MIGS) meghatározása az Európai Közösségben a gazdasági tevékenységek statisztikai osztályozásán alapul, amelyről a legutóbb a 761/93/EGK bizottsági rendelettel [2] módosított 3037/90/EGK tanácsi rendelet [3] (NACE Rev. 1.) rendelkezik. Az alágazatok szintjét (három számjegy) használja a főbb ipari csoportok (MIGS) megkülönböztetésére.
(4) Az e rendeletben előírt intézkedések összhangban vannak a 89/382/EGK, Euratom tanácsi határozattal [4] létrehozott statisztikai programbizottság véleményével,
ELFOGADTA EZT A RENDELETET:
1. cikk
A főbb ipari csoportok (MIGS) meghatározása
E rendelet melléklete határozza meg a NACE Rev. 1. alágazatok főbb ipari csoportoknak (MIGS) való megfeleltetését.
2. cikk
Az adatok el nem érhetősége a NACE Rev. 1. alágazatai szintjén
Azon tagállamok számára, amelyek nem számítják ki az 1165/98/EK rendelet hatálya alá tartozó statisztikai adatokat a NACE Rev. 1. alágazatoknak megfelelő részletesség szintjéig, engedélyezett, hogy egy ágazaton belüli alágazatokra vonatkozó nemzeti súlyozó tényezőkkel számolhassanak a célból, hogy alágazatokra választhassák szét az ágazaton alapuló adatokat.
Azon tagállamok, amelyek részben vagy teljesen a NACE Rev. 1. ágazatai alapján alkalmazzák a főbb ipari csoportoknak (MIGS) való megfeleltetést, tájékoztatják az Eurostatot azon súlyozó értékekről, amelyeket a NACE Rev. 1. alágazatok szétválasztásához alkalmaztak.
3. cikk
A meghatározások végrehajtása
A tagállamoknak az e rendelet hatálybalépésétől számított 3 hónapon belül alkalmazniuk kell az 1165/98/EK rendelet alapján közölt statisztikai adatok mellékletében foglalt meghatározásokat; a tagállamok a mellékletben foglalt meghatározások alkalmazása során meghozzák azon intézkedéseket, amelyek szükségesek annak biztosításához, hogy megtörténjen az 1165/98/EK rendelet hatálya alá tartozó meglévő statisztikai adatok felülvizsgálata újraszámítás vagy becslés segítségével, hogy azok megfeleljenek e meghatározásoknak.
4. cikk
A meghatározásoknak való megfelelésről szóló információ
Valamennyi tagállamnak továbbítania kell a Bizottságnak a Bizottság kérésére valamennyi lényeges információt a mellékletben megállapított meghatározásoknak való megfelelésről e tagállamon belül.
5. cikk
Hatálybalépés
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. március 26-án.